پاکستان کې د پولیو خلاف درې ورځنی مهم
 سږ کال پاکستان کې ١٥ د پولیو کیسونه مخ ته راغلې دي چې پکې ۴ په خیبر پوښتونخوا، ٥ په خیبر ایجنسۍ او ١ په شمالي وزیرستان کې رامنځته شوی دی
په پاکستان کې د پولیو خلاف پنځه کالو نه کم د عمر ماشومانو ته پولیو خلاف د څاڅکو ورکولو درې ورځنی مهم یا کمپین د گل په ورځ شورو شو. د پاکستان د نورو برخو په رنگ د پولیو خلاف مهم به په قبائیلي سیمو یا فاټا کې هم چلول کیږي. د خیبر پوښتونخوا صوبې د پولیو خلاف د کمپین مرستیال یا ډپټې ډائریکټر ډاکټر جانباز افریدي وائس اف امریکا ډیوه ریډیو ته وئیلي په خیبر پوښتونخوا کې به پنځه اشاریه یو میلین ماشومانو ته د پولیو نه محفوظ کیدو څاڅکې ورکړی کیږي. ډاکټر جانباز افریدي وویل خیبر پوښتونخوا کې میشته د افغان مهاجرو ٦٠٠٠٠ماشومانو ته هم د پولیو خلاف څاڅکې ورکړی کیږي او په قبائیلي سیمو کې به لس لکه ماشومانو ته څاڅکې ورکړی کیږي. افغانستان، پاکستان او نائیجیریه د نړۍ یواځني درې هیوادونه دي چرته چې اوس هم د پولیو مرض موجود دی. ماهران وائي د پولیو مرض د پنځه کالو نه د کم عمر په ماشومانو راځي او په نتیجه کې يي ماشوم تر ټول عمر د پاره د جسماني معزورۍ سره مخامخ کړي. د پاکستان په ځني برخو کې وسله والو ماشومانو ته د پولیو خلاف د څاڅکو ورکولو نه یواځې مخالفت کړی دی بلکه ددې خلاف به يي د اسلام په نوم تبلیغات هم کول او ماشومانو ته به يي د پولیو خلاف د څاڅکو ورکولو عمل غیر اسلامي گرځولو. ماهران وائي هم ددې په وجه د پاکستان ځنې برخو کې ماشوما اوس هم د پولیو خطر سره مخامخ دي ځکه چې هلته د پولیو خلاف مهمونه نه دي چلول شوې. ډاکټر جانباز افریدی وائي پاکستان کې ١٥ د پولیو کیسونه مخ ته راغلې دي چې پکې ۴ په خیبر پوښتونخوا، ٥ په خیبر ایجنسۍ او ١ په شمالي وزیرستان کې رامنځته شوی دی. د موجوده کمپین په حقله ډاکټر جانباز افریدی وویل په خیبرپوښتونخوا کې داسې سیمې نشته چې د پولیو ټیمونه ورته رسائي نه لري خو باړه، اورکزو، کرمه او وزیرستان کې ځنې داسې برخې شته چې د پولیو ټیمونه د ویرې او یا د بې امنۍ په وجه نشې تللی. عالمان وائي ماشومان د عمر د معزورۍ نه بچ ساتل هیڅ غیر اسلامي کار نه دی او د پولیو څاڅکې ماشومانو ته څه ضرر نه رسوي.